b'\n_START_ARTICLE_\nBurebista\n_START_SECTION_\nPrve omembe\n_START_PARAGRAPH_\nBurebista omenjajo samo trije ohranjeni anti\xc4\x8dni viri: Strabonova Geographica 7.3.5, 7.3.11 in 16.2.39 (kot Byrebistas in Boirebistas), Jordanesova Getica 67 (kot Buruista) in marmorni napis, ki so ga odkrili v Bal\xc4\x8diku v Bolgariji in je sedaj razstavljen v bolgarskem Nacionalnem zgodovinskem muzeju v Sofiji. Na napisu je rarglas me\xc5\xa1\xc4\x8danov Dionizopola, sedanjega Bal\xc4\x8dika, o Akornionu, ki je bil napisan okoli leta 48 pr. n. \xc5\xa1t..\n_START_SECTION_\nRazvoj Burebistove dr\xc5\xbeave\n_START_PARAGRAPH_\nRazvoj gospodarstva v 3.-2. stoletju pr. n. \xc5\xa1t., ki je temeljilo na latenski kulturi, je preko plemenskih zvez omogo\xc4\x8dil utrditev politi\xc4\x8dne mo\xc4\x8di posameznikov. Tak\xc5\xa1ne regionalne zveze je mogo\xc4\x8de najti tudi med transilvanskimi Da\xc4\x8dani pod vlado Rubobosta, Moldavci in vla\xc5\xa1kimi Geti. Burebista je bil prvi vladar, ki je zdru\xc5\xbeil da\xc4\x8danska in getska plemena._NEWLINE_Burebistova plemenska zveza je bila verjetno \xc5\xa1ibko centralizirana dr\xc5\xbeava z voja\xc5\xa1ko organizacijo, podobno tistim v helenisti\xc4\x8dnih kraljestvih. Natan\xc4\x8dna stopnja centralizacije je vpra\xc5\xa1ljiva. Arheologi, med njimi K. Lockyear, zanikajo obstoj dr\xc5\xbeave, ker arheolo\xc5\xa1ke najdbe ka\xc5\xbeejo veliko regionalno raznolikost s samo nekaj trendi, zna\xc4\x8dilnimi za vse ozemlje. Drugi arheologi, med njimi A. Diaconescu, temu ugovarjajo in trdijo, da je bila na celotnem ozemlju centralizirana politi\xc4\x8dna struktura._NEWLINE_Med Burebistovo vladavino se je domnevno za\xc4\x8delo razvijati tudi su\xc5\xbenjelastni\xc5\xa1tvo, podobno tistemu v Rimu in anti\xc4\x8dni Gr\xc4\x8diji. Ve\xc4\x8dino dela so kljub temu opravili svobodnjaki._NEWLINE_Strabon pi\xc5\xa1e, da je Burebista dosegel popolno poslu\xc5\xa1nost svojih plemen s pomo\xc4\x8djo \xc4\x8darovnika in vede\xc5\xbeevalca Dekaneja, ki se je svoje obrti izu\xc4\x8dil v Egiptu. Poslu\xc5\xa1nost ljudi je bila tako popolna, da so bili pripravljeni posekati svoje vinograde in se odre\xc4\x8di vinu. Jordanes poleg tega trdi, da je imel sve\xc4\x8denik "skoraj kraljevo mo\xc4\x8d" in da je Gotom (Getom) razlagal tako imenovane "belaginske zakone". Pou\xc4\x8deval je tudi etiko, filozofijo in znanost, vklju\xc4\x8dno s fiziko in astronomijo._NEWLINE_V osr\xc4\x8dju Burebiastovega cesarstva, gorovju Or\xc4\x83\xc5\x9ftie, je na vzpetinah zgradil sistem kamnitih utrdb. Najpomembnej\xc5\xa1e so bile v sedanjih vaseh Coste\xc5\x9fti, Blidaru, Piatra Ro\xc5\x9fie in B\xc4\x83ni\xc5\xa3a in spadajo v Unescovo svetovno kulturno dedi\xc5\xa1\xc4\x8dino.\n_START_SECTION_\nOsvajanja in zunanja politika\n_START_PARAGRAPH_\nBurabista je vodil osvajalsko politiko. Leta 60/59 pr. n. \xc5\xa1t. je napadel in pokoril keltski plemeni Bojev in Tavriskov, ki sta bili naseljeni ob srednji Donavi v sedanji Slova\xc5\xa1ki. Po letu 55 pr. n. \xc5\xa1t. in verjetno pred letom 48 pr. n. \xc5\xa1t. je osvojil obalo \xc4\x8crnega morja in podjarmil vse gr\xc5\xa1ke trdnjave med Olbijo in Apolonijo in obdonavsko ravnino vse do Balkana. Strabon omenja tudi njegove pohode proti skupini Keltov, ki so \xc5\xbeiveli na ozemlju med Tra\xc4\x8dani in Iliri, verjetno proti Skordiskom._NEWLINE_Edini gr\xc5\xa1ki polis, s katerim je imel dobre odnose, je bil Dionizopol, sedanji Bal\xc4\x8dik v Bolgariji. Iz napisa, ki so ga odkrili v tem mestu, je bil me\xc5\xa1\xc4\x8dan Akornion Burebistov glavni svetovalec (\xcf\x80\xcf\x81\xe1\xbf\xb6\xcf\x84\xce\xbf\xcf\x83\xcf\x86\xce\xaf\xce\xbb\xce\xbf\xcf\x82 [pr\xc3\xb5tof\xc3\xadlos], dobesedno "prvi prijatelj")._NEWLINE_Burebistov imperij se je na vi\xc5\xa1ku njegove mo\xc4\x8di raztezal od sedanjih slova\xc5\xa1kih Karpatov do Balkana in od srednje Donave do \xc4\x8crnega morja. Strabon trdi, da so Geti v vojnem \xc4\x8dasu lahko zbrali do 200.000 vojakov. \xc5\xa0tevilka je malo verjetna in verjetno pomeni \xc5\xa1tevilo vseh za vojsko sposobnih mo\xc5\xa1kih in ne \xc5\xa1tevila vojakov. Burebista je bil zaradi vdorov preko Donave in plenjenja rimskih mest vse do Trakije, Makedonije in Ilirije, verjetno velik rimski sovra\xc5\xbenik. _NEWLINE_V dr\xc5\xbeavljanski vojni med Cezarjem in Pompejem se je leta 48 pr. n. \xc5\xa1t. postavil na Pompejevo stran in mu za ambasadorja in voja\xc5\xa1kega svetovalca poslal Akorniona. Cezar se mu je po svoji zmagi nameraval ma\xc5\xa1\xc4\x8devati in proti njemu poslati svoje legije. Na\xc4\x8drt je prepre\xc4\x8dil Cezarjev umor 15. marca 44 pr. n. \xc5\xa1t..\n_START_SECTION_\nSmrt\n_START_PARAGRAPH_\nDa\xc4\x8danska plemenska aristokracija, ki je \xc4\x8dutila, da bo Burebistova centralizirana dr\xc5\xbeava zmanj\xc5\xa1ala njihovo mo\xc4\x8d, ga je v zaroti umorila. Cesarstvo je po njegovi smrti razpadlo na ve\xc4\x8d \xc5\xa1ibkih kraljestev. Izjema je bila njegovo jedro okoli gorovja Or\xc4\x83\xc5\x9ftie. Ko je cesar Avgust poslal svojo vojsko proti Getom, je bila nekdanja Burebistova dr\xc5\xbeava razdeljena na \xc5\xa1tiri dr\xc5\xbeave.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV Romuniji je re\xc5\xbeim Nicolaia Ceau\xc5\x9fesca za uveljavljanje legitimnosti svoje oblasti od leta 1970 uporabljal nacionalisti\xc4\x8dno in vpra\xc5\xa1ljivo razlago anti\xc4\x8dne da\xc4\x8danske zgodovine. Na velikega osvajalca Burebista so zato gledali samo kot na zedinitelja da\xc4\x8danskih plemen. _NEWLINE_Romunska vlada je leta 1980 organizirala proslavo ob 2050. obletnici ustanovitve "zedinjene in centralizirane" Burebistove da\xc4\x8danske dr\xc5\xbeave, delala primerjave s Ceau\xc5\x9fescovo Romunijo in razglasila neprekinjen obstoj dr\xc5\xbeave od Burebista do Ceau\xc5\x9fesca. V tisku se je pisalo o podobnostih med Burebisto in Ceau\xc5\x9fescom in celo priznani zgodovinarji, med njimi Ion Hora\xc5\xa3iu Cri\xc5\x9fan, so govorili o Burebistu na podoben na\xc4\x8din kot Ceau\xc5\x9fescovi partijski aktivisti. _NEWLINE_Leta 1980 je bil po Burebistovem \xc5\xbeivljenjepisu posnet tudi film.'